Impak van onderwysers op leerlinge se lewens - Solidariteit GildesSolidariteit Gildes Impak van onderwysers op leerlinge se lewens - Solidariteit Gildes
Tuis / Gilde Artikels / Impak van onderwysers op leerlinge se lewens
Impak van onderwysers op leerlinge se lewens
'n Uitstekende onderwyser kan 'n kind se lewe verander. Synde van die invloedrykste rolmodelle vir ontwikkelende leerlinge, is hulle vir baie meer as akademiese verryking verantwoordelik. 'n Goeie onderwyser vorm hegte bande met sy leerlinge, en kan sodoende 'n positiewe impak op die leerling se lewe binne en buite die klaskamer hê. Belangrike lewenslesse kan dan geleer word, wat kinders se sukses na skool kan bepaal. Die onderwyser het 'n lewenslange impak.
Daar is gevind dat positiewe leerling-onderwyserverhoudings die persentasie van kinders wat nie skool klaarmaak nie tot 50% verlaag. Kinders word akademies en sosiaal ondersteun, en voel meer toegerus om skool klaar te maak, drome na te streef, en verder te gaan studeer.
Onderwyser-leerlingverhoudings kan 'n beduidende invloed hê op portuurgroep-aanvaarding. Onderwysers se interaksie met leerlinge kan klasmaats se persepsies van individuele leerlinge beïnvloed, wat dan 'n invloed het op wie kinders kies om mee interaksie te hê en te aanvaar. Botsings tussen onderwysers en leerlinge dra die boodskap oor dat daar 'n gebrek aan aanvaarding is, wat veroorsaak dat ander leerlinge die kind wat in die konflik betrokke was, dan ook sal verwerp. Hierdie verwerping kan tot lae selfbeeld lei.
Die onderwyser wat lesse voorberei wat stimulerend en interessant is en 'n uitdaging inhou, sorg vir gemotiveerde en leergierige leerlinge. Hierdie kinders sal meer sukses op akademiese vlak behaal.
Kinders wat deur hulle onderwysers geïnspireer word om hulle volle potensiaal te benut, sal hoër hoogtes bereik. Inspirasie kom in verskillende vorme voor. Die onderwyser kan 'n leerling help om deur die akademiese jaar te kom en sodoende 'n korttermyndoelstelling bereik. Hy kan ook 'n liefde vir 'n sekere vak bevorder, wat tot 'n genotvolle en suksesvolle loopbaan kan lei. Sodoende leer die leerling homself beter ken, en kan dan beter besluite oor sy toekoms neem.
'n Goeie verhoudinge tussen 'n onderwyser en leerling sal die kind se selfbeeld bou, wat hom sal motiveer om harder te werk en sy vermoë om te leer sal bevorder. Sonder 'n goeie selfbeeld is 'n kind nie ten volle toegerus om 'n gelukkige en suksesvolle lewe te bou nie.
'n Onderwyser wat die kinders respekteer en waarlik vir hulle omgee, laat hulle ook by die skool welkom en tuis voel. Kinders kan leer om verantwoordelik te wees wanneer onderwysers take aan hulle toevertrou. Hierdie take laat hulle voel dat hulle self 'n bydrae maak tot hulle gemeenskap en 'n verskil in ander se lewens kan maak.
Onderwysers kan kinders die geleentheid gun om besluite te neem en probleme op te los. Wanneer kinders nooit hierdie kans gegun word nie, sal hulle nie ten volle voorbereid wees om die regte besluite te neem wanneer daar nie vir hulle voorgesê word wat om te doen nie.
'n Positiewe en ondersteunende onderwyser kan kinders met leerprobleme help om akademies te verbeter en 'n positiewe selfbeeld te versterk.
Onderwysers het 'n groot verantwoordelikheid en benodig die samewerking, ondersteuning en aanmoediging van ouers en kollegas.